## Rješenje Agencije za zaštitu tržišnog natjecanja Klasa: UP/I-030-02/99-01/38 od 10. rujna 1999.

### NN 8/2000 (21.1.2000.), Rješenje Agencije za zaštitu tržišnog natjecanja Klasa: UP/I-030-02/99-01/38 od 10. rujna 1999.

# AGENCIJA ZA ZAŠTITU TRŽIŠNOG NATJECANJA

Na temelju članka 24. Zakona o zaštiti tržišnog natjecanja ("Narodne
novine", broj 48/95, 52/97 i 89/98), po prijavi koncentracije poduzetnika
koju je podnio poduzetnik Hartmann Bilokalnik ambalaža d.o.o., sa sjedištem
u Koprivnici, Dravska b.b., zastupan po direktoru Borisu Garaju, temeljem
odluke Savjeta Agencije za zaštitu tržišnog natjecanja donesene na 30.
sjednici, održanoj 9. rujna 1999. (članak 30. stavak 2. točka 3. i stavak
3. Zakona o zaštiti tržišnog natjecanja), ravnateljica Agencije za zaštitu
tržišnog natjecanja donosi sljedeće

## RJEŠENJE

I. Ocjenjuje se kao dopuštena koncentracija poduzetnika koja je nastala
stjecanjem većinskog udjela i većinskog prava odlučivanja u poduzetniku
Bilopak papirna ambalaža d.o.o., sa sjedištem u Koprivnici, Pavelinska
b.b., od strane poduzetnika Brodrene Hartmann A/S, sa sjedištem u Danskoj,
2800 Lyngby.

II. Koncentracija poduzetnika iz točke I. izreke ovog rješenja upisuje
se u Upisnik o koncentracijama.

III. Obvezuju se sudionici koncentracije iz točke I. izreke da Agenciji
za zaštitu tržišnog natjecanja dostavljaju obavijesti o svakom stjecanju
udjela u drugim poduzetnicima na tržištu papirnih proizvoda, od strane
bilo kojeg društva koje je u odnosu povezanog društva s poduzetnikom Brodrene
Hartmann A/S, sa sjedištem u Danskoj, 2800 Lyngby.

- Rok izvršenja: najkasnije 30 dana prije namjeravnog stjecanja, trajno.

IV. Ovo rješenje je konačno u upravnom postupku.

V. Ovo rješenje bit će objavljeno u "Narodnim novinama".

Obrazloženje

1. Poduzetnik Hartmann Bilokalnik ambalaža d.o.o., sa sjedištem u Koprivnici,
Dravska b.b. (dalje: HABI), zastupan po direktoru Borisu Garaju, podnio
je 16. srpnja 1999. Agenciji za zaštitu tržišnog natjecanja (dalje: Agencija)
prijavu koncentracije poduzetnika koja je nastala stjecanjem većinskog
udjela i većinskog prava odlučivanja u poduzetniku Bilopak papirna ambalaža
d.o.o., od strane poduzetnika Brodrene Hartmann A/S, sa sjedištem u Danskoj,
2800 Lyngby (dalje: Hartmann).

Kako prijava nije sadržavala sve podatke propisane člankom 7. Pravilnika
o načinu vođenja Upisnika o koncentracijama ("Narodne novine", broj 30/97;
dalje: Pravilnik), Agencija je pozvala podnositelja prijave da istu dopuni
sukladno članku 7. Pravilnika, što je podnositelj prijave izvršio zaključno
s dopisom od 27. kolovoza 1999.

Prijava koncentracije podnesena je Agenciji radi ocjene i upisa u Upisnik
o koncentracijama, sukladno članku 22. i članku 23. stavku 1. Zakona o
zaštiti tržišnog natjecanja ("Narodne novine", broj 48/95, 52/97 i 89/98;
dalje: ZZTN).

2. U postupku ocjene prijavljene koncentracije utvrđene su sljedeće
činjenice:

a) Pravni temelj koncentracije je Ugovor o ustupanju sklopljen 9. siječnja
1999. između poduzetnika Bilokalnik - industrija papirne ambalaže d.o.o.
i Hartmanna.

Narečenim Ugovorom Hartmann je stekao 100% udjela u poduzetniku Bilopak
- papirna ambalaža d.o.o.

Nakon provedene koncentracije poduzetnik Bilopak - papirna ambalaža
d.o.o. promijenio je tvrtku u Hartmann Bilokalnik ambalaža d.o.o.

b) Ukupni godišnji promet sudionika koncentracije ostvaren prodajom
roba i usluga u obračunskom razdoblju koje je prethodilo koncentraciji
(prema godišnjim financijskim izvješćima sudionika koncentracije za 1998.
godinu), prije oporezivanja, iznosi:

|  |  |
| --- | --- |
| Sudionik      koncentracije | Ukupni godišnji promet sudionika     koncentracije u godini koja je prethodila            nastanku koncentracije (1998.) |
| Grupa   Hartmann | 1.046.102.330,00 kn |
| HABI | 47.771.524,00 kn |
| Ukupno | 1.093.873.854,00 kn |

Sukladno odredbi članka 22. stavka 1. točke 2. ZZTN, s obzirom na ukupno
ostvareni godišnji promet sudionika koncentracije u godini koja je prethodila
provedbi koncentracije, stjecanjem većinskog udjela i većinskog prava odlučivanja
u HABI od strane Hartmanna, nastala je koncentracija poduzetnika koja podliježe
obveznoj prijavi radi ocjene i upisa u Upisnik o koncentracijama.

c) Upravi HABI koncentraciju obrazlaže sljedećim pravnim i gospodarskim
razlozima:

- nastavak suradnje na području tehnologije te izvoza, odnosno plasiranja
proizvoda na stranim tržištima;

- osiguranje stabilnosti poduzetnika i bolje uklapanje u ukupnu strategiju
razvoja djelatnosti proizvodnje proizvoda od papirne pulpe;

- očekivano ulaganje u modernizaciju pogona i povećanje proizvodnih
kapaciteta.

d) Mjerodavno tržište utvrđeno je kao proizvodnja i prodaja proizvoda
od papirne pulpe na području Republike Hrvatske. Te proizvode u najvećem
dijelu predstavljaju podlošci za jaja, te u manjem dijelu podlošci za skupno
pakiranje manjih konzervi (npr. marmelade) i ambalaža za voće ili povrće.

HABI je jedini proizvođač proizvoda od papirne pulpe na području Republike
Hrvatske, s kapacitetom od 135 milijuna podložaka godišnje. Na domaćem
tržištu plasira oko 10% svoje proizvodnje, čime pokriva oko 80% mjerodavnog
tržišta, a ostatak proizvodnje plasira u izvoz. Preostalih 20% mjerodavnog
tržišta pokriva se uvozom. Propisana carinska stopa za uvoz tih proizvoda
je 20%.

Kao zamjenski proizvod za proizvode od papirne pulpe javljaju se proizvodi
od plastike. Međutim, zbog relativne skupoće takvih proizvoda, kao i njihove
sve veće ekološke upitnosti, plastični podmetači i općenito plastična ambalaža
polako izlaze iz uporabe.

e) HABI svoje proizvode distribuira izravno svojim kupcima. U sklopu
prodajne mreže grupacije Hartmann, HABI ima ulogu prodajnog centra za područje
južne Europe - Hrvatske, Slovenije, Bosne i Hercegovine, SR Jugoslavije,
Makedonije, Albanije, Grčke i Turske.

f) Grupacija Hartmann kontinuirano ulaže znatna sredstva u razvoj novih
proizvoda, modernizaciju tehnologije te zaštitu okoliša. Predviđeno ulaganje
u HABI u 1999. godini iznosi 13,5 milijuna kuna, a u razdoblju 2000.-2002.
godine planiraju se ulaganja u modernizaciju tehnologije, nove kapacitete
te ekološki program u iznosu od 25 milijuna kuna.

3. Razmatrajući navedene činjenice vezane uz ocjenjivanje prijavljene
koncentracije poduzetnika stjecanjem većinskog udjela i većinskog prava
odlučivanja u HABI od strane Hartmanna, Savjet Agencije za zaštitu tržišnog
natjecanja, sukladno svojim ovlastima iz članka 30. stavka 2. točke 3.
ZZTN, na 30. sjednici održanoj 9. rujna 1999., ocijenio je:

a) S obzirom na ukupni godišnji promet Grupacije Hartmann i poduzetnika
Hartmann Bilokalnik ambalaža d.o.o. ostvaren prodajom roba i usluga u godini
koja je prethodila nastanku koncentracije (1998. godina), koji iznosi 1.093.873.854,00
kn, stjecanjem većinskog udjela i većinskog prava odlučivanja u HABI od
strane Hartmanna nastala je koncentracija poduzetnika koja podliježe obveznoj
prijavi radi ocjene i upisa u Upisnik o koncentracijama u smislu odredaba
članka 22. stavka 1. točke 2. ZZTN.

b) U predmetnom slučaju riječ je o dopuštenoj koncentraciji.

Pri ocjeni dopuštenosti koncentracije primjenjuju se kriteriji iz članka
24. ZZTN, kao i druge okolnosti koje imaju pozitivan učinak na poduzetnike
i tržište u cjelini, a Savjet je naročito uzeo u obzir sljedeće razloge:

aa) Nakon provedene koncentracije, HABI će kroz prodajnu organizaciju
učiniti dostupnim domaćim kupcima cjelokupni asortiman proizvoda grupacije
Hartmann, i to po istim uvjetima koji vrijede za proizvode proizvedene
u HABI. Kako HABI proizvodi osam različitih proizvoda, a cjelokupna grupacija
Hartmann sveukupno četrdeset i dva, broj proizvoda koji će se ubuduće izravno
nuditi potrošačima za iste predstavlja nesumnjivu prednost i u njihovom
je izravnom interesu.

bb) Također, predmetnom koncentracijom HABI je osigurao stabilnost,
što je rezultiralo snižavanjem cijena njegovih proizvoda uz uvjet urednog
plaćanja.

cc) Predmetnom koncentracijom HABI će, kao član grupacije Hartmann,
biti u mogućnosti koristiti tehničku i drugu pomoć koju grupacija Hartmann
stavlja na raspolaganje svojim članovima, te na taj način osigurati stalan
razvoj sukladan svjetskim standardima.

c) Provođenjem ove koncentracije HABI zadržava postojeći monopolistički
položaj na mjerodavnom tržištu. Međutim, kako na mjerodavnom tržištu djeluje
samo jedan poduzetnik, otvorenost tržišta ostala je na istoj razini.

Stoga je odlučeno kao u točki I. izreke ovog rješenja.

Međutim, s obzirom na vladajući položaj Hartmanna na mjerodavnom tržištu,
Agencija je, u skladu s člankom 36. ZZTN, propisala mjeru praćenja ove
koncentracije, kako je navedeno u točki III. izreke ovog rješenja.

d) Sukladno svim iznijetim činjenicama odlučeno je da se prijavljena
koncentracija kao dopuštena upiše u Upisnik o koncentracijama, kao što
je navedeno u točki II. izreke ovog rješenja.

4. Ovo rješenje je konačno u upravnom postupku.

U slučaju neizvršenja mjere navedene u točki III. izreke rješenja, bit
će primijenjene kaznene odredbe iz članka 40. stavka 1. točke 4. i stavka
2. ZZTN.

5. Temeljem članka 37.a ZZTN, rješenja Agencije donesena primjenom odredbe
članka 36. ZZTN objavljuju se u "Narodnim novinama", te je odlučeno kao
u točki V. izreke ovog rješenja.

UPUTA O PRAVNOM LIJEKU

Protiv ovog rješenja nije dopuštena žalba, ali nezadovoljna stranka
može, sukladno odredbama članka 37 ZZTN, pokrenuti upravni spor pred Upravnim
sudom Republike Hrvatske u roku od trideset (30) dana od dana dostave ovoga
rješenja.

Klasa: UP/I-030-02/99-01/38
Urbroj: 580-02-99-8
Zagreb, 10. rujna 1999.

Ravnateljica
**dr. Deša Mlikotin Tomić,** v. r.

Rješenje, NN 8/2000-86